b'\n_START_ARTICLE_\nH.G. Bohr\n_START_SECTION_\nLiv og gerning\n_START_PARAGRAPH_\nBohr var en s\xc3\xb8n af Peter Georg Bohr (1776-1847), senere rektor i R\xc3\xb8nne, og Birgitte Steenberg f. Sandal, datter af professor H.P. Sandal. Han blev student fra R\xc3\xb8nne i 1829 og tog teologisk eksamen i 1837. For Selskabet for Trykkefrihedens rette Brug udgav han i 1838 Lykkens ABC eller allernyeste Dr\xc3\xb8mmetavle og i 1839 en levnedsbeskrivelse af Peder Tordenskjold samt ydede flere bidrag til Dansk Folkeblad. Efter at han i flere \xc3\xa5r havde v\xc3\xa6ret l\xc3\xa6rer ved Det von Westenske Institut, overtog han i 1844 skolens styrelse og h\xc3\xa6vede den til stor anseelse og meget st\xc3\xa6rk frekvens. Foruden programmer udgav han en r\xc3\xa6kke i sin tid meget benyttede historiske l\xc3\xa6reb\xc3\xb8ger. Han aftr\xc3\xa5dte skolens styrelse til sin s\xc3\xb8n Peter Georg Bohr (1845-1912) i 1873 og d\xc3\xb8de den 21. november 1880. 1860 var han blevet titul\xc3\xa6r professor.'